Leif Lahn Jensen (S), 2010-04-06:
I 2006 indgik en bred kreds af Folketingets partier forlig om en sikring af fremtidens velfærd, og i det forlig blev der også indgået aftale om en række stramninger, som skulle sikre et større arbejdsudbud i fremtidens Danmark.
Også efterlønnen blev omfattet med en række ændringer.
Det var og er en nødvendig stramning af efterlønnen, hvis vi også skal sikre finansieringen af vores fælles velfærd.
Det var og er en nødvendig gradvis indfasning af ændringer i efterlønnen.
Vi kan ganske enkelt ikke – og det skal vi huske på – byde hårdtarbejdende danske lønmodtagere at forringe efterlønnen, uden at de i god tid har mulighed for at forberede sig på ændringerne.
Lige netop den forbedring sikrer man med det her velfærdsforlig, og det fjernes så med Liberal Alliances forslag.
Socialdemokraterne løber ikke fra det her forlig, og Socialdemokraterne lægger heller ikke stemmer til forringelse af efterlønnen, det står helt fast.
Liberal Alliance mener, at vi er nødt til at gøre noget nu.
Som jeg læser det, mener Liberal Alliance også, at det er ved at gå i den helt gale retning.
De er socialt skæve, de var og er uønskede for de fleste.
De reducerer statens indtjening, og de sikrer ikke det arbejdsudbud, som er nødvendigt.
Skattelettelserne er og bliver en dårlig forretning for Danmark og danskerne.
Så står vi jo nu i en situation, hvor helt almindelige, hårdtarbejdende danske lønmodtagere endnu en gang skal betale for de riges skattelettelser, og hvor efterlønnen skal lide under Liberal Alliances mål om at tilgodese direktørerne i Whiskybæltet og alt mulig andet.
Det skal så betales af de her lønmodtagere.
Vi kan prøve at kigge på en undersøgelse, som Arbejdsløshedskassernes Samvirke har lavet.
Tallene viser rent faktisk, at i år 2004 var der 180.000 personer på efterløn, 3 år efter, i 2007, var der 140.000, og ifølge den kommissionsrapport, som Liberal Alliance flere gange har nævnt, er tallet i 2009 på 129.300.
Så samlet set understreger de nævnte resultater, at ældre medlemmer i stigende grad vælger at fastholde tilknytningen til arbejdsmarkedet frem for at overgå til efterløn.
Det viser, at det, man har gjort indtil nu, virker, og at vi er på rette vej.
I stedet for at kigge på ændringer i efterlønnen burde vi måske også kigge på andre ting, altså bruge kræfter på at fastholde de ældre på arbejdsmarkedet.
Der har også været en anden undersøgelse lavet af professor på Aalborg Universitet, Per H. Jensen, der viser, at flere af de 55-59-årige rent faktisk oplever, at her i krisen er der mange, der kigger skævt til dem på grund af fyringer og større ledighed, og de føler sig faktisk presset til at gå på efterløn.
Dette pres kommer fra ledelsen i virksomhederne.
Hvad med, om vi sammen gik ud og sagde til de virksomheder: Nu skal I lave nogle gode seniorordninger?
Hvad med, om Liberal Alliance sammen med os andre gik ud og stillede nogle krav til virksomhederne om nogle gode seniorordninger, så de ældre hermed også kunne få et bedre liv og kunne blive længere på arbejdsmarkedet?
Hvor kan vi ellers gøre noget?
Jo, som flere andre også har været inde på, kan vi flere steder skaffe hænder til arbejdsmarkedet og dermed flere kroner i kassen.
Her er svaret: Flere i uddannelse.
Efter krisen kommer vi til at stå med rigtig mange ufaglærte, som ikke kan komme i arbejde igen, simpelt hen fordi de mangler uddannelse.
Flere analyser peger også på, at folk i uddannelse bidrager med flere penge til vores fælles kasse, og de lever også længere.
Netop her er vi ved det, som betyder noget, når vi snakker om antallet af danskere, der går på efterløn.
Vi skal forbedre folks liv, vi skal forbedre deres tid på arbejdsmarkedet, og lykkes det, vil der også være færre, der går på efterløn.
Det har vi jo også set.
Velfærdsforliget står ved magt, og Socialdemokraterne støtter under ingen omstændigheder de forringelser, som Liberal Alliance ønsker at gennemføre.